寄李商老
作者：謝薖
朝代：宋

paragraphs: 所思定何方，渺然羌山麓。
别來經一年，不寄書一幅。
憶在元真館，與君同飲缸。
論文久未去，夜雪打寒窗。
明朝款君門，箯輿踏殘雪。
尊前聽君談，意氣排凛冽。
雪中兩相過，把酒俱留連。
豈同剡溪去，興盡回酒船。
今年走東吳，無復相邂逅。
遭回行路難，歸已三月後。
逢君所知人，頗嘗問君安。
猶聞臥苫塊，毁棘今欒欒。
君家所嬌兒，聞已去懷抱。
昔我嘗見之，瑶環實娟好。
我歸臥衡門，愁君亦如君。
淋雨子桑病，敝冠原憲貧。
此懷其誰語，思君何能已。
寄聲勞苦君，兼問兩季子。